钦定古今图书集成/历象汇编/庶征典/第026卷 > 《再用前韵》前人
## 钦定古今图书集成/历象汇编/庶征典/第026卷 > 《再用前韵》前人

虞渊谽谺纳归日，金枢吐月相承出。初离积水看若
飞，稍映微云盻犹眣。是时蓐收肇视政，莎鸡振羽鸣
蜩卒。姮娥靓妆觐玉帝，坎坷中途婴祸疾。旅人苦热
爱清凉，快睹光辉满蓬荜。愿开宝鉴照覆盆，岂拟瘴
尘昏点漆。隋珠惭固重革柜，和璧嗟蒙绛缯韠。吴罡
树折不自谋，纤阿马弱无人叱。三足蟾惊入坎洼，八
窍兔走陷罗毕。围灰破晕谩传方，屑玉补凹空著术。
雷公骇惧罢灵鼓，湘女幽忧舍鸣瑟。故老谓是虾蟆
精，潜伏奸妖营口实。羲和尸位罔闻知，可以人而不
如鹬。往岁威弧弛其彀，蛇豕陆梁谁复诘。高牙大纛
拥藩垣，肠断吞声受陵轶。江淮汹涌湖浙沸，骸骨成
山连鬼锧。万姓喁喁釜里鱼，百官蠢蠢裈中虱。黄茅
白苇弃贤良，赤绂元裳宠狞獝。昊穹示变盍警畏，惟
德动天天自骘。况今旱魃又为厉，东作西成不平秩。
安得缄辞伏阊阖，圣主如闻应驻跸。